  Туспуктӥз Культурая министерстволэн пресс-службаез Галина Семёнова Удмурт кун филармониын йылпумъяськиз «Чайковскийлэн дор палъёсаз» искусствоосъя 6-тӥез марафон. Та вожвылъяськонэ пыриськизы шаерысьтымы ис­кус­ствоосъя нылпи школаосысь но крезьгуръя колледжын дышетскись пинал усточиос — ваньзэ-ӧвӧлзэ 500-лэсь уно музыкантъёс. Со пӧлысь 56 муртэ бырйизы «Новые имена» благотворительной фондысь (2008-тӥ арысен та фондэн кивалтэ Россиысь калык артист Денис Мацуев) дышетӥсьёс, крезьгурчиос. Со пӧлысь 27-ез та марафонлэн финалаз потӥзы. Крезьгуро инструментъёсын шудӥсь нылъёс­ты-пиосты кылзӥзы Удмурт филармониын. Устоосыз пӧ­лысь устоосыз 14 адями но Ижысь искусствоосъя 2 номеро нылпи школаысь флейтаен шудӥсьёслэн ансамбльзы Удмуртиысь симфонической оркестрен валче бадӟым концерт сётӥзы. Куд-ог пиналъёс асьсэды бадӟым артистъёс кадь возё ини, соослэн сюлмаськемзы ик ӧз шӧдӥськы. Учкисьёсты соку ик ас палаз берыктӥз Ижысь Г. Корепанов нимо искусствоосъя 1-тӥ нылпи школаысь баянист Данил Краснопёров. Та пилы зал зол чабиз но «Браво!» кесяськиз. Трос финалистъёс вал Ижысь 9 номеро искусствоосъя школаысь — Лидия Рязанова, Михаил Камашев, Дмитрий Коробов но мукетъёс. Паймытӥз крезьгуръя колледжысь студент Иван Горбушин, ачиз но виолончелез куспын ваче вераськон чебер крезьгурен кисьтӥськиз залэ. Нош искусствоосъя 9 номеро школаысь Леонид Новиков ­трубаен умой шудӥз, трос пол йыбырттӥз залын пукисьёслы но симфонической оркестрлэн валтӥсь дирижёрезлы Николай Роготневлы. Ма, таӵе бадӟым артистъ­ёсын одӥг сцена вылын шудыны пиналъёс понна бадӟым шумпотон но вормон. Концерт йылпумъяськем бере тодмо луизы «Новые имена» фондлэн стипендиатъёсыз. Соос 5 кузя — Иван Горбушин (виолончель), Лев Кормышаков (труба), Данил Краснопёров (баян), Алексей Кривоногов (фортепиано), Леонид Новиков (труба) но Елизавета Плюснина (дом­ра). Вормисьёслы Денис Мацуевлэн автографеныз свидетельство но синпель кузымъёс сётэмын вал. Та усточиос Удмуртиысь симфонической оркестрен ӵош гастрольёсы потозы, концертъёс ортчозы Глазовын, Воткинскын, Можгаын.  